**חיזור עירוני**

**1. פנים. חדר שינה בדירת שותפים בפלורנטין – לילה.**

עלפני מסך שחור נשמעים קולות ג'ונגל – זמזום ורשרוש חרקים, קריאות ציפורי גן עדן, נהמות חתולים גדולים, תרועת פיל, חרחור חזיר בר ועוד. קקפוניית החיים דועכת בהדרגה עד שנותר ממנה רק קרקור צפרדע חד ומעט מלאכותי, שחוזר על עצמו כל חמש שניות. על המסך מופיע **ליאור** (26), גבר צעיר מעורער ומהורהר, שבוהה במכניות מנותקת משהו לפנים. הוא לבוש בחולצת מחנה קיץ דהויה של תנועת נוער, ומכנסי פיג'מה צבעוניים שקנה בטיול במזרח, ויושב על המיטה בחדרו, גבו שעון על הקיר, לצדו חלון שדרכו אפשר להציץ על הרחוב החשוך. קירות החדר מתקלפים, שולחן המחשב הקטן עמוס בפיצ'יפקס ובמחברות, וערמות בגדים מלוכלכים נחות על כיסא המחשב וגולשות מעבר לסל הכביסה אל הרצפה שמסביבו. בידיו של ליאור אנחנו רואים צעצוע עץ מוזיקלי בצורת צפרדע, וליאור משמיע רצף נקישות מהיר שמייצר את קרקור הצפרדע ששמענו בעזרת מוט עץ קטן שעובר על הבליטות שבגב הצעצוע. לאחר שלושה מעברים, הד חלש של קרקור זהה נשמע מרחוק. ליאור מזדקף, מופתע. הוא משמיע עוד קרקור באמצעות הצעצוע וממתין בדריכות. הד של קרקור נשמע שוב וליאור מוציא את הראש מהחלון. הוא משמיע קרקור נוסף ומסתכל ימינה ושמאלה כשהד קרקור חוזר אליו, אבל הרחוב ומרפסות הבניינים שוממים. ליאור ממהר לרדת מהמיטה ולצאת מהחדר, וחוזר רק לרגע בשביל לקחת קפוצ'ון מאמצע הערימה שמציצה מתוך סל הכביסה.

**2. חוץ. רחוב קטן בפלורנטין – לילה.**

ליאור הולך במדרכה הצרה והמטונפת של פלורנטין, בין קירות מרוססי גרפיטי לבין המכוניות החונות בצפיפות. הוא בוחן את עצמו – הלבוש הביתי ונעלי הספורט לרגליו, ונראה מזועזע, אבל הוא ממשיך ללכת. בידיו הוא מחזיק את צעצוע הצפרדע ובכל כמה פסיעות הוא משמיע את הקרקור ומחכה לתשובה, אז הוא ממשיך ללכת לכיוון מקור הקול ולבחון את מרפסות הבתים שמסביבו. בפעם השלישית שהוא משמיע את הקרקור, הוא מגיע לפנייה לתוך סמטה צרה וחשוכה מאד שדחוקה בין שני בניינים. קרקור התשובה נשמע ונדמה שהוא מגיע מנבכי הסמטה, ולכן ליאור פונה לתוכה.

**3. חוץ. חצר פנימית – לילה.**

בהמשך ישיר לסצנה הקודמת, ליאור מתקדם בתוך החשיכה המוחלטת, קרקור הצעצוע נשמע בלכתו. בהדרגה, יחד עם האור שחוזר באיטיות להאיר את פניו של ליאור, מופיעה ומתגברת מוזיקה אלקטרונית מהירה (פעימות הבס מופיעות תחילה). ליאור נעמד בפאתי הקהל של מסיבה עמוסה וצבעונית שמתנהלת בתוך חצר פנימית של קומפלקס בניינים. ליאור נכנס לקהל האנשים – צעירים, לבושים בבגדים נועזים בצבעים בוהקים, רובם מחזיקים כוס משקה כלשהו או סיגריה מגולגלת בידיהם. חלק מהאנשים משוחחים אחד עם השני, ואחרים מאבדים את עצמם בריקוד למוזיקה. ליאור ממשיך להשמיע את קרקור הצפרדע בזמן שהוא נדחק בקהל, אך הקול לא נשמע בשל המוזיקה החזקה.

לפתע נשמעות הלחישות הקצביות של שייקר ביצה, שמופיע מול פניו של ליאור, מוחזק בידו של **אבי** (32), גבר נמוך, קירח ושמנמן, שלבוש בבגדים צמודים ביותר. אבי מעביר את ידו הפנויה על החזה של ליאור, בזמן שהוא עוקף אותו ועובר לרקוד בסמוך לגבו. ליאור עומד להסתובב אך יד אחרת בולמת אותו. **ניר** (30), גבר גבוה עם שיער פרוע וזקן ארוך עוצר את ליאור, בידו השנייה הוא מחזיק מקל גשם, אותו הוא הופך בכל פעם שהכלי מסיים להשמיע את קולו. הוא סובב את ליאור יחד עם אבי, שמופיע שוב מול ליאור. ליאור מסוחרר על ידי אבי וניר, שמכשפים אותו באמצעות שייקר הביצה ומקל הגשם, בנוסף לאורות המהבהבים של המסיבה. הוא "נדבק" בקצב המוזיקה, ומתחיל לרקוד בזמן שאבי וניר מלטפים אותו, ומתקרבים אליו תוך כדי סיבוב. הם מטים בידיהם את ראשו לאחור, ליאור עוצם את עיניו ופותח את הפה. בקבוק פלסטיק פתוח מורם מעל לראשו, אך רגע לפני שהוא מוטה במידה המספיקה אנחנו מתמקדים בעיניו העצומות של ליאור והמוזיקה נפסקת. על פני הדממה נשמע הד קרקור צעצוע צפרדע רחוק. ליאור פוקח את עיניו והמוזיקה חוזרת באחת. הוא סוגר את הפה, מתנער מאחיזתם של אבי וניר, דוחף את דרכו מחוץ לקהל המסיבה, והולך במהירות בסמטה החשוכה לחלוטין, בזמן שהמוזיקה דועכת מאחוריו.

**4. חוץ. רחוב קטן בפלורנטין – לילה.**

בהמשך ישיר לסצנה הקודמת, ליאור מגיח חזרה למדרכה בה הוא התהלך בסצנה 2. הוא מתנשם ומנסה להירגע. קרקור צפרדע הצעצוע נשמע מרחוק ומעיר אותו חזרה למשימתו, והוא משמיע קרקור בחזרה. ליאור ממשיך ללכת מספר צעדים על המדרכה ואז הוא חוצה את שורת המכוניות ומתחיל להתקדם במרכז הכביש החד-סטרי הסדוק. הוא נעצר ומביט לפנים, כשמבין שורת המכוניות מגיחה דמות עטופה במספר רב של שכבות. כשהדמות מגיעה למרכז הכביש היא שולפת חפץ ארוך ודק מתוך מעילה, אותו היא מניפה אל על בצורה שמזכירה אביר אצילי ששולף חרב ומחזיק אותה מולו. הדמות מתחילה לייבב בקול. היא מצמידה כינור לכתף והחפץ הארוך והדק מתגלה כקשת, שמיד מתחילה לעבור על המיתרים ולהפיק מנגינה נוגה ואיטית, מלווה ביבבות אנושיות עגומות. הדמות הכפופה עכשיו, מתחילה להתקדם לעבר ליאור, ומתגלה כהומלסית מלוכלכת, עינה האחת מכוסה ברטייה, עינה השנייה ממוקדת בו.

ליאור מתחיל ללכת גם הוא, כך שהוא וההומלסית מתקדמים אחד לעבר השנייה. הוא מנסה להיצמד לצד אחד של שורת המכוניות אך ההומלסית עוקבת אחריו, הוא עובר לצד השני והיא עוברת יחד איתו בעודה מנגנת ומייבבת ומשאירה את עינה האחת עליו. הם ממשיכים להתקרב אחד לשני, וליאור מוריד במהירות את הקפוצ'ון שלו. שנייה לפני שהם מתנגשים ליאור משליך את הקפוצ'ון מעבר לראשה של ההומלסית, שמסתובבת במקום מבולבלת. ליאור מנצל את ההזדמנות כדי לעקוף אותה בריצה.

**5. חוץ. רחוב קטן בפלורנטין – לילה.**

בהמשך ישיר לסצנה הקודמת, ליאור מפסיק לרוץ, מתנשם, ומביט מאחורי כתפו על ההומלסית המכוסה בקפוצ'ון, שעדיין מסתובבת הנה והנה במרכז הכביש במרחק. קרקור צעצוע הצפרדע נשמע בחוזקה, ממקום קרוב, ומושך את תשומת לבו. הוא חוזר ללכת, פונה מעבר לפינה, נעמד במקום שמואר על ידי פתח בניין, ומביט כלפי מעלה.

במרפסת הקומה השנייה של בניין ישן ומתפרק, בין צמחים ופרחים בגדלים וצבעים שונים שמהווים מעין ג'ונגל בזעיר אנפין, עומד **גיא** (26), גבר צעיר, חתיך, עם זיפים מוקפדים ועגיל בגבה. הוא לבוש בבגדים ביתיים מחמיאים ומחזיק בידיו צעצוע צפרדע מוזיקלי מעץ, שזהה לזה של ליאור למעט העובדה שהוא בצבע אחר. ליאור מחייך אליו מלמטה ומשמיע את הקרקור פעם נוספת. גיא מתבונן בליאור לכמה רגעים. הוא מוריד את הצעצוע לצדי גופו ועוזב את המרפסת. ליאור מפסיק לחייך. הוא משמיע את הקרקור פעם אחת אחרונה, ובתגובה נכבה האור במרפסת. ליאור מתהלך במקום, מתוסכל, ומשפשף את זרועותיו בשל הקור. הוא מתבונן בצעצוע העץ, ומתוך כעס דופק את מוט העץ הקטן בצפרדע – ובכך משמיע צליל שונה מזה של הקרקור שנשמע קודם. ליאור מופתע, חושב לרגע, ואז דופק שוב עם מוט העץ, ושוב, ומייצר מקצב מוזיקלי מהיר כלשהו שנגמר במכה חזקה. ליאור מתנשף ממאמץ. האור במרפסת נדלק ומספר דפיקות דומות לאלו שהוא ייצר נשמעות מתוך הדירה של גיא ומשלימות את המשפט המוזיקלי שהוא השמיע. ליאור מתבונן שוב לעבר המרפסת, כשזמזום דלת כניסה של בניין נשמע. מופתע, ליאור ממהר לפתוח את הדלת ולהיכנס לבניין.

 **סוף**